Document ID: 32007D0155

NEUVOSTON PÄÄTÖS,
tehty 5 päivänä maaliskuuta 2007,
varainhoitoasetuksesta, joka koskee talousarviomenettelyä neuvoston varapääsihteerin hallinnoimien, hänen tiettyjen jäsenvaltioiden puolesta tehtyjen Schengen-ympäristön tietoliikenneinfrastruktuurin (SISNET) perustamista ja toimintaa koskevien sopimusten osalta tehdyn päätöksen 2000/265/EY muuttamisesta
(2007/155/EY)
EUROOPAN UNIONIN NEUVOSTO, joka
ottaa huomioon Euroopan unionista tehtyyn sopimukseen ja Euroopan yhteisöjen perustamissopimukseen liitetyn, Schengenin säännöstön sisällyttämisestä osaksi Euroopan unionia tehdyn pöytäkirjan ja erityisesti sen 2 artiklan 1 kohdan toisen alakohdan ensimmäisen virkkeen,
sekä katsoo seuraavaa:
(1)
Neuvoston varapääsihteeri on päätöksellä 1999/870/EY (1) ja päätöksellä 2007/149/EY (2) valtuutettu toimimaan Schengenin säännöstön Euroopan unioniin sisällyttämisen yhteydessä tiettyjen jäsenvaltioiden edustajana Schengen-ympäristön tietoliikenneinfrastruktuurin, jäljempänä ’SISNET’, perustamista ja toimintaa koskevia sopimuksia tehtäessä sekä hallinnoimaan kyseisiä sopimuksia ennen siirtymistä Euroopan yhteisön ylläpitämään tietoliikenneinfrastruktuuriin.
(2)
Näistä sopimuksista johtuvia taloudellisia velvoitteita hoidetaan erityisestä talousarviosta, jäljempänä ’SISNETin talousarvio’, josta rahoitetaan mainituissa neuvoston päätöksissä tarkoitettu tietoliikenneinfrastruktuuri.
(3)
Vuoden 2003 liittymisasiakirjassa tarkoitettujen uusien jäsenvaltioiden on Kyprosta lukuun ottamatta määrä liittyä ensimmäisen sukupolven Schengenin tietojärjestelmään (SIS 1+) neuvoston määräämänä ajankohtana vuoden 2003 liittymisasiakirjan 3 artiklan 2 kohdan mukaisesti, jäljempänä ’SISone4ALL-hanke’.
(4)
Mainitusta päivästä alkaen noiden jäsenvaltioiden olisi osallistuttava talousarvioon.
(5)
Kahden jäsenvaltion, Irlannin ja Yhdistyneen kuningaskunnan, jotka osallistuvat SISNETin talousarvioon mutta joita ei ole liitetty Schengenin tietojärjestelmään, ei olisi osallistuttava SISone4ALL-hankkeesta aiheutuviin lisäkustannuksiin,
ON PÄÄTTÄNYT SEURAAVAA:
1 artikla
Muutetaan päätös 2000/265/EY (3) seuraavasti:
1)
Korvataan 1 artikla seuraavasti:
”1 artikla
1. Tässä varainhoitoasetuksessa tarkoitetaan ’talousarviolla’ säädöstä, jossa arvioidaan ja vahvistetaan ennalta päätöksessä 1999/870/EY ja päätöksessä 2007/149/EY (4) tarkoitetuista sopimuksista johtuvien velvoitteiden hoitamiseen tarvittavat tulot ja menot kutakin varainhoitovuotta varten.
2. Tässä varainhoitoasetuksessa viittaus ’SISNETiin’ käsittää päätöksessä 1999/870/EY ja päätöksessä 2007/149/EY tarkoitetun Schengen-ympäristön tietoliikenneinfrastruktuurin.
2)
Korvataan 25 artiklan 1 kohta seuraavasti:
”1. Talousarvion tulot muodostuvat seuraavien valtioiden maksamista rahoitusosuuksista: Belgia, Tšekki, Tanska, Saksa, Viro, Irlanti, Kreikka, Espanja, Ranska, Italia, Latvia, Liettua, Luxemburg, Unkari, Malta, Alankomaat, Itävalta, Puola, Portugali, Slovenia, Slovakia, Suomi, Ruotsi, Yhdistynyt kuningaskunta sekä Islanti ja Norja.”
3)
Lisätään 26 artiklaan virke seuraavasti:
”Irlanti ja Yhdistynyt kuningaskunta eivät osallistu lisäkustannuksiin, jotka johtuvat tietoliikenneinfrastruktuurin ulottamisesta Tšekkiin, Viroon, Latviaan, Liettuaan, Unkariin, Maltaan, Puolaan, Sloveniaan ja Slovakiaan.”
4)
Lisätään 28 artiklaan 3 kohta seuraavasti:
”3. Poiketen siitä, mitä 1 kohdassa säädetään, Tšekin, Viron, Latvian, Liettuan, Unkarin, Maltan, Puolan, Slovenian ja Slovakian on maksettava ensimmäiset maksuosuutensa 25 artiklassa tarkoitettujen jäsenvaltioiden määräämän aikataulun mukaisesti, sanotun kuitenkaan rajoittamatta 49 artiklan säännösten soveltamista.”
5)
Muutetaan 29 artikla seuraavasti:
a)
Korvataan 2 ja 3 kohta seuraavasti:
”2. Kaikki sopimukset, joiden ennakoitu arvo on vähintään julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta 31 päivänä maaliskuuta 2004 annetussa Euroopan parlamentin ja neuvoston direktiivissä 2004/18/EY (5), jäljempänä ’julkisia hankintoja koskeva direktiivi’, säädetty määrä, on tehtävä mainitun direktiivin säännösten mukaisesti.
3. Sopimukset, joiden ennakoitu arvo on enintään julkisia hankintoja koskevassa direktiivissä säädetty määrä, voidaan tehdä suoraan. Tällöin on 25 artiklassa tarkoitettujen jäsenvaltioiden kuitenkin siinä määrin kuin se on mahdollista ja kaikin asianmukaisin keinoin huolehdittava, että ne toimittajat, jotka todennäköisesti voivat tarjota kyseessä olevat tavarat tai palvelut, voivat kilpailla keskenään.
b)
Korvataan 5 kohta seuraavasti:
”5. Tarjouspyyntömenettelyt sekä valintaa ja sopimuksen tekemistä koskevat perusteet määritetään ja niitä säännellään julkisia hankintoja koskevan direktiivin säännöksillä, joita täydennetään tämän varainhoitoasetuksen säännöksillä.”
6)
Korvataan 37 artiklan viides kohta seuraavasti:
”Neuvoa-antava komitea pyrkii antamaan lausuntonsa yksimielisesti. Jos tämä ei ole mahdollista, neuvoa-antava komitea antaa lausuntonsa edustajiensa yksinkertaisella enemmistöllä. Menettelyjen edellytyksenä on 19 edustajan läsnäolo. Jos äänet menevät tasan, puheenjohtajan ääni ratkaisee.”
7)
Korvataan 39 artiklan a alakohta seuraavasti:
”a)
kaikista hankinta- tai palvelusopimuksia koskevista hankkeista, mukaan lukien selvitykset, joiden arvo on vähintään julkisia hankintoja koskevassa direktiivissä säädetty määrä;”
8)
Korvataan 43 artiklan 4 kohta seuraavasti:
”4. Vakuuden asettaminen on pakollista, jos kyseisen sopimuksen arvo on vähintään julkisia hankintoja koskevassa direktiivissä säädetty määrä.”
9)
Korvataan 49 artiklan c alakohta seuraavasti:
”c)
25 artiklassa tarkoitettujen valtioiden rahoitusosuuksien mukautus aikaisemmin maksettujen, SISNETin perustamiseen liittyneiden kustannusten osan kohdistamiseksi muun valtion maksettavaksi. Tämä osa lasketaan sen osuuden perusteella, jonka muun valtion alv-varat muodostavat Euroopan yhteisöjen kaikista alv-varoista sellaisten aikaisempien varainhoitovuosien osalta, joina on aiheutunut SISNETin perustamiseen tarvittavia menoja. Jos alv-varoja koskevia tietoja ei ole saatavissa, rahoitusosuuksien mukautus lasketaan sen perusteella, mikä on kunkin asianomaisen jäsenvaltion osuus kaikkien 25 artiklassa tarkoitettujen jäsenvaltioiden kokonaisbruttokansantuotteesta. Tätä osaa koskevasta rahoitusosuudesta tehdään ”menoilmoitus” 25 artiklassa tarkoitettujen valtioiden eduksi suhteessa näiden 26 artiklan mukaisesti laskettuun osuuteen. Muut valtiot voivat päättää siirtää tämän määrän talousarvioon kuuluvaan osuuteensa tai pyytää määrää takaisin maksettavaksi.”
2 artikla
Tämä päätös tulee voimaan päivänä, jona se tehdään.
3 artikla
Tämä päätös julkaistaan Euroopan unionin virallisessa lehdessä.
Tehty Brysselissä 5 päivänä maaliskuuta 2007.

Labels: 2
4
11
3
12
15